Koidu Einla
Koidu Einla (aastani 1936 Sogenbits, aastatel 1936–1958 Vabar; 22. märts 1927 Raadi vald Tartumaa – 18. jaanuar 1983 Tallinn) oli eesti sõudja ja aerutaja. Lõpetas 1941 Nõo algkooli. Sportima hakkas 1948 võrkpalli-, suusatamis- ja kergejõustikutreeningutel. Tema aerutamis- ja sõudetreeninguid juhendasid Jevgeni Fridolin ja Vassili Müüriorg. Võitis 1951 Nõukogude Liidu mv-tel rahvapaadil 1000 m sõudmises hõbeda. Tuli 4 korral sõudmises ja 4 korral aerutamises Eesti meistriks: sõudmises (rahvapaatidel) 1951–1952 ühepaadil ja paarisaerulisel roolijaga kahepaadil; aerutamises 1955 (500 m) ja 1956 (1000 m) kahesüstal ning 1957 (4 x 500 m) ja 1958 (500 m) ühesüstal. Töötas kodutalus, 1959–1967 Otepää kudumistöökojas ja 1968–1982 laohoidjana Tallinna Mehhaniseeritud Rändkolonnis. Tema õde on Leili Holopainen ja vend oli Mart Vabar.